ལྷོ་ཁུལ་སྨན་རྩིས་ཁང་གི་སྒྲིག་གཞིའི་ནང་ཁོངས་སུ་ལས་མི་༡༣༢དང་།གདན་ཞུ་དང་ཕྱི་ཕྱོགས་ལས་སྒྲུབ་མི་སྣ་བཅས་ཁྱོན་ལས་བཟོ་མི་གྲངས་༢༠༧ཙམ་ཡོད།དེའི་ཁྲོད་སྨན་པ་འབུམ་རམས་པ་དང་རབ་འབྱམས་སྨན་པའི་མི་གྲངས་ལྔ་བཅུར་ཟིན་ཞིང་།ལྷག་པར་དུ་བོད་ལྗོངས་བོད་སྨན་སློབ་ཆེན་གྱི་རབ་འབྱམས་དང་འབུམ་རམས་སློབ་མའི་སློབ་དཔོན་གྱི་ཐོབ་ཐང་ཡོད་ལ།རྒྱལ་སྲིད་སྤྱི་ཁྱབ་ཁང་གི་དམིགས་བསལ་ཕོགས་སྣོན་བཞེས་མཁན་རྒན་འཇམ་དབྱངས་ལྷུན་གྲུབ་དང་སྐལ་བཟང་ཕུན་ཚོགས་གཉིས་བཞུགས་ཡོད།ད་ལྟ་སྨན་རྩིས་ཁང་གི་སྒོ་བསྟེན་དུ་བོད་ལུགས་གསོ་རིག་གི་ལྗོངས་རིམ་པའི་སྙིང་ཀླད་ཁྲག་རྩ་ཚན་ཁག་དང་།རྒྱལ་ཁབ་རིམ་པའི་དཔྱད་བཅོས་ཚན་ཁགགཞན་ཁོང་ནད་ཚན་ཁགཕྱི་ནད་ཚན་ཁགམོ་ནད་ཚན་ཁགབོད་ཕྱི་ཟུང་འབྲེལ་གྱི་བདེ་སྲུང་ཁང་།སྨན་རྫས་ཡོ་བྱད་སྡེ་ཁགཁ་ཚར་ཁང་།དམིགས་བསལ་གྱི་ཚན་ཁག་སོགས་ཕྱེས་ཡོད།སྡོད་བཅོས་ཁང་དུ་ནད་ཁྲི་བརྒྱ་ཐམ་པ་ཡོད་ལ་ནད་ཁྲི་བེད་སྤྱོད་ཚད་༩༠ཡན་ཟིན་ཡོད།༢༠༠༨ལོར་སྒོ་བསྟེན་ནད་པའི་གྲངས་ཁྲི་དྲུག་དང་སུམ་བརྒྱ་ལྷག་དང་།བཅོས་ཐོན་པའི་ནད་པའི་གྲངས་ཆིག་སྟོང་དྲུག་བརྒྱ་ཙམ་དང་།གཏར་བསྲེག་དུགས་ལུམས་བྱུག་པ་དང་།བཤལ་དང་འཕུར་བཅོས་བཙའ་ཁབ་སོགས་བྱས་པའི་སྒོ་བསྟེན་ནད་པའི་གྲངས་ཁྲི་གཅིག་དང་ཉིས་སྟོང་ཙམ་ཟིན་ཞིང་།སྨན་བཅོས་ཀྱི་ཡོངས་འབབ་ཁྲི་ཚོ་ཆིག་སྟོང་ལྔ་བརྒྱ་ལྷག་ཟིན་ཡོད།གཞན་ད་དུང་སྨན་ཁང་འདིར་སྤྱི་ལོ་༢༠༠༥ལོར་ནང་འདྲེན་བྱས་པའི་གློག་རྡུལ་གསུས་ཤེལ་ལ་བརྟེན་ནས་མཁྲིས་པའི་རྡོ་སྐྲན་ལེན་པའི་རྨ་ཆུང་གཤག་བཅོས་ཀྱི་ལག་རྩལ་བོད་ནང་ཁུལ་དུ་མདུན་གྲས་སུ་སླེབས་ཤིང་ལོ་རེར་ནད་པ་བརྒྱ་ཕྲག་ཙམ་ལ་གཤག་བཅོས་བྱེད་བཞིག་པ་དང་།སྐོར་འཁོར་རང་འགུལ་ཅན་གྱི་སྐྱེ་རྫས་འཕྲུལ་འཁོར།མཚོན་ཅན་སྒྲ་རླབས།གློག་རྡལ་ཕོ་ཤེལ་སོགས་རམ་འདེགས་བརྟག་ཆས་ཀྱང་མང་བོ་ཡོད་པས་སྨན་བཅོས་ཀྱི་སྤུས་ཚད་གོང་མཐོར་གཏོང་རྒྱུར་ནུས་པ་རླབས་ཆེན་ཐོན་བཞིན་ཡོད།བོད་ཀྱི་གསོ་རིག་ཞིབ་འཇུག་སོའོ་དེ་ནི་སྤྱི་ལོ་༢༠༠༥ལོར་བཙུགས་ཤིང་།གཙོ་བོ་ནད་ཐོག་ཞིབ་འཇུག་དང་།ཆེད་ནད་ཆེད་ཚན་འཛུགས་སྐྲུན།ཡང་ཀླུང་གསོ་རིག་དུས་དེབ་རྩོམ་སྒྲིགདེ་བཞིན་ས་ཁུལ་བོད་སྨན་ཐོན་ཁུངས་སྔོག་འདོན་སོགས་ཀྱི་ཞིབ་འཇུག་གི་བྱ་བ་དོན་གཉེར་བྱེད་བཞིན་ཡོད།